Det Økonomiske og Sociale Udvalgs udtalelse om "Kommissionens forslag til Rådets afgørelse om ændring af afgørelse 1999/311/EF om vedtagelse af tredje fase af programmet for tværeuropæisk samarbejde inden for de videregående uddannelser (Tempus III) (2000-2006)"

(KOM(2002) 47 endelig - 2002/0037 (CNS))

(2002/C 149/10)

Rådet for Den Europæiske Union besluttede den 28. februar 2002 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Sektionen for Eksterne Forbindelser, som udpegede Susanna Florio til ordfører. Sektionen vedtog sin udtalelse den 11. april 2002.

Det Økonomiske og Sociale Udvalg vedtog på sin 390. plenarforsamling den 24.-25. april 2002, mødet den 24. april, enstemmigt følgende udtalelse.

"Samarbejdet inden for de videregående uddannelser styrker og udbygger alle de eksisterende forbindelser mellem Europas forskellige folkeslag, fremhæver de fælles kulturværdier, muliggør udbytterige meningsudvekslinger og letter de multinationale aktiviteter på det videnskabelige, kulturelle, kunstneriske, økonomiske og sociale område(1)."

1. Samarbejdet inden for de videregående uddannelser: baggrunden for Tempus-programmet

1.1. Tempus-programmet blev iværksat i 1990 som et program for samarbejde inden for de videregående uddannelser. Det var en fast del af de programmer, der støtter de økonomiske og sociale reformer i de central- og østeuropæiske lande, de tidligere sovjetrepublikker og Mongoliet.

1.2. I løbet af de sidste ti år har programmet undergået en række ændringer og tilpasninger, især som følge af udviklingen i forbindelserne mellem EU og de central- og østeuropæiske lande. I 1993, da 11 lande kunne få adgang til programmet, blev det besluttet at udvide programmet til også at omfatte de nye uafhængige stater i det tidligere Sovjetunionen. Programmet blev således ændret endnu to gange (Tempus II og Tempus II a)) med indlemmelsen af de nye uafhængige stater.

1.3. Målet var at fremme et komparativt system og dybtgående strukturreformer inden for de videregående uddannelser, så der i de central- og østeuropæiske lande og i det tidligere Sovjetunionen kunne skabes en moderne undervisningsmetodologi på universiteterne, som var tilpasset udfordringerne fra de økonomiske og sociale systemer i radikal forandring. Dette skulle styrke de demokratiske institutioner og fredelig sameksistens mellem alle kontinentets folkeslag.

1.4. Af samme grund fik også Balkanområdet trinvist adgang til programmet i takt med den ændrede geopolitiske situation og ud fra det princip, at samarbejde mellem universiteter kan konsolidere og tydeligvis forbedre de unge demokratier i Balkanlandene. I dag deltager Kroatien, Albanien, Bosnien-Hercegovina, Den Tidligere Jugoslaviske Republik Makedonien og Forbundsrepublikken Jugoslavien i Tempus-samarbejdet.

1.5. I begyndelsen havde Tempus-programmet tre prioriterede indsatsområder:

1) støtte reformerne af uddannelsesprogrammerne,

2) reformere strukturerne inden for de videregående uddannelser og deres forvaltning,

3) udvikle og integrere de videregående uddannelser for at bygge bro over den eksisterende kløft mellem de forskellige videregående uddannelsessystemer. Reformerne har hovedsageligt til formål at ændre hele modellen for de videregående uddannelser, især i de eks-socialistiske lande, og tilpasse den til de nødvendige økonomiske reformer for dermed at forbedre og styrke forbindelsen til arbejdsmarkedet.

1.5.1. Alt dette realiseres primært gennem fælleseuropæiske projekter og individuelle stipendier til besøg i partnerlandene. Stipendierne gives til undervisere, forskere, instruktører, universitetsadministratorer, overordnede ministerielle embedsmænd og uddannelseseksperter. Besøg af denne art, der indebærer en bred vifte af aktiviteter, kan yde et afgørende bidrag til en bedre forståelse mellem forskellige kulturer og være med til at bringe dem nærmere hinanden.

2. Inddragelse af Middelhavspartnerne i Tempus III-programmet

2.1. Rådet vil nu med en ændring af afgørelse 1999/311/EF udvide Tempus-programmet til også at omfatte visse Middelhavslande, som allerede deltager i EU's Meda-program.

2.2. Tempus-programmet vil med godkendelsen af partnerskabsafgørelsen blive udvidet med Marokko, Algeriet, Tunesien, Egypten, Jordan, Den Palæstinensiske Myndighed, Syrien og Libanon.

2.3. Det er nødvendigt at inddrage disse lande for at rette op på den ubalance, der i årenes løb er opstået i samarbejdsprogrammerne, især inden for de videregående uddannelser. Ønsket er at styrke samarbejdet og dialogen med adgangsberettigede lande i Middelhavsområdet.

2.4. Det forudses, at også Israel kan deltage i Tempus-partnerskabet, men på egen regning (selvfinansiering), eftersom landet ikke i øjeblikket nyder godt af de bilaterale Meda-aftaler.

3. Generelle bemærkninger

3.1. Inddragelse af landene på Middelhavets sydlige bred i programmet har ekstraordinær betydning, fordi det øger mulighederne for bedre integration mellem EU's medlemsstater og et geografisk område, hvis økonomiske potentiale ikke hidtil har været udnyttet godt nok.

3.2. Samarbejdet, som har rødder tilbage i 1960'erne, blev betragteligt udvidet i 1990'erne. Den afgørende impuls var Barcelona-erklæringen, der blev vedtaget på Euro-Middelhavskonferencen i november 1995.

3.3. ØSU har for øvrigt for nylig udtalt sig om behovet for et tættere samarbejde med Middelhavslandene(2), ikke mindst i lyset af begivenhederne den 11. september. Barcelona-erklæringen er et vigtigt redskab til at imødekomme disse landes behov og tage de udfordringer op, som forbindelserne med dem rejser.

3.4. Samarbejdsprocessen i Middelhavsområdet er desuden blevet styrket af den gode indflydelse fra Lissabon-erklæringen, som fremhæver betydningen af grunduddannelse og erhvervsuddannelse som værdifulde midler til at tackle et stadig mere integreret markeds nye udfordringer på en højt kvalificeret måde.

4. Da behovet for samarbejde mellem EU og de adgangsberettigede lande i Middelhavsområdet er stigende, ser ØSU af forskellige grunde, der vedrører arten af selve programmet og af de internationale forbindelser, positivt på disse landes indtrædelse i Tempus III-partnerskabet.

4.1. For det første har Tempus III-programmet allerede vist sig som et effektivt redskab til udvikling af universitetssamarbejde og udveksling af erfaringer og viden mellem de deltagende lande.

For det andet kan programmet let anvendes på lande fra forskellige områder, da selve dets struktur er enkel og let at tilpasse.

4.2. Der forudses forskellige typer projekter og generelle foranstaltninger, som skal danne grundlag for at nå de mål og de prioriteter, som tredjelandene selv har opstillet. Et bevis herpå er også den kendsgerning, at programmets model flere gange er blevet brugt i EU's samarbejde med andre regioner (Link, Alfa, Med-Campus).

4.3. Det skal også bemærkes, at universitetssamarbejdet med tredjelande i Middelhavsområdet efter Med-Campus-programmets fiasko (som snarere skyldtes administrative end strukturelle problemer) helt er ophørt. En værdifuld forbindelse, som bragte forskellige folk tættere på hinanden og var med til at udvikle en gensidig forståelse, er dermed brudt. ØSU mener, at inddragelse af disse lande i Tempus-programmet for tiden er det bedste middel til at genindføre denne form for samarbejde.

4.4. I denne forbindelse er det vigtigt at udvikle et egnet informationssystem, så kendskabet til programmet spredes til alle universiteters og videregående uddannelsers strukturer.

4.4.1. ØSU ser frem til oprettelsen af et elektronisk informationssystem mellem højere læreanstalter for yderligere at styrke det videnskabelige og kulturelle samarbejde.

4.5. ØSU forpligter sig endvidere til at følge programmet og informere erhvervs- og fagorganisationer i Middelhavslandene, med hvilke det i årevis har haft et frugtbart og tæt samarbejde, om dets gennemførelse samt opfordre dem til at deltage i Tempus-Meda.

4.6. Desuden ønsker ØSU, at Tempus-programmets aktiviteter integreres med aktiviteterne under andre programmer, f.eks. det sjette rammeprogram for forskning og udvikling. Der bør også tages hensyn til andre initiativer, især "det europæiske uddannelsesområde", som bør udvides til også at omfatte Middelhavslandene.

Bruxelles, den 24. april 2002.

Göke Frerichs

Formand for

Det Økonomiske og Sociale Udvalg

(1) Rådets afgørelse 1999/311/EF af 29. april 1999 om vedtagelse af tredje fase af programmet for tværeuropæisk samarbejde inden for videregående uddannelser (Tempus III) (2000-2006), EFT L 120 af 8.5.1999, s. 30 (femte betragtning).

(2) Initiativudtalelse af 18. oktober 2001 - EFT C 36 af 8.2.2002.